
Ako postupovať pri obnove národnej kultúrnej pamiatky v zmysle zákona
č. 49/2002 Z.z. o ochrane pamiatkového fondu v znení neskorších predpisov v Pamiatkovej rezervácii ľudovej architektúry v Podbieli
Základné kroky vlastníka národnej kultúrnej pamiatky pri plánovaní jej obnovy
Pred začatím obnovy je vlastník národnej kultúrnej pamiatky (resp. ním splnomocnená osoba) povinný Krajskému pamiatkovému úradu Žilina, pracovisko Ružomberok, Mariánska 13, 034 01 Ružomberok predložiť žiadosť o zámere obnovy kultúrnej pamiatky.
Predloženie žiadosti s plánovanými úpravami pred samotným začatím stavebných prác je nevyhnutné, aby sa predišlo nevhodným stavebným úpravám národnej kultúrnej pamiatky, na ktoré krajský pamiatkový úrad reaguje vydaním rozhodnutia o náprave alebo rozhodnutia o priestupku, resp. inom správnom delikte.  Zákonným postupom zo strany vlastníka sa predíde plytvaniu  jeho finančných prostriedkov, ktoré by musel vynaložiť na nápravu nevhodných stavebných úprav, prípadne na zaplatenie pokuty.

Žiadosť vlastníka musí obsahovať:

· údaje o vlastníkovi, adresu, kontakt,
· základné údaje o nehnuteľnosti (súpisné a parcelné číslo, katastrálne územie, adresu),
· splnomocnenie vlastníka na konanie v predmetnej veci - pokiaľ žiada iná osoba ako vlastník,

· podrobný popis plánovaných úprav a stavebných zásahov, prípadne grafická dokumentácia zámeru.
Postup krajského pamiatkového úradu:

· vydá k žiadosti rozhodnutie o zámere obnovy,

· v rozhodnutí uvedie, či je zámer prípustný (a za akých podmienok) alebo neprípustný,

· určí, či je potrebné spracovať a predložiť prípravnú alebo projektovú dokumentáciu.
Podmienky obnovy národnej kultúrnej pamiatky sa týkajú akýchkoľvek stavebných úprav exteriéru: hmotovo-priestorového usporiadania; úpravy fasád – obnova omietky, štukovej výzdoby,  nového náteru, výmeny okien a dverí; úpravy strechy – výmena krytiny, zmena tvaru a formy zastrešenia), ako aj interiéru: zmeny dispozičného riešenia; obnovy nosných konštrukcií - stropov, klenieb; obnovy podláh, omietok v interiéri; obnovy umelecko-remeselných prvkov - okenných a dverných výplní, kovových prvkov atď. 
Ak je v rozhodnutí stanovená požiadavka na vypracovanie projektovej dokumentácie, vlastník predloží krajskému pamiatkovému úradu požadovanú dokumentáciu spolu so žiadosťou, ktorý k nej vydá osobitné záväzné stanovisko.
K projektovej dokumentácii vydá krajský pamiatkový úrad záväzné stanovisko, ktoré bude podkladom pre územné alebo stavebné konanie príslušného stavebného úradu. 

Pokiaľ dôjde v priebehu prác k nepredvídanému nálezu (archeologickému alebo stavebnému), vlastník má povinnosť  ohlásiť  nález na krajskom pamiatkovom úrade a súčasne stavebné práce zastaviť do termínu max 3 pracovných dní, pokiaľ krajský pamiatkový úrad  vydá rozhodnutie o náleze.
Žiadosť nemusí byť napísaná na predpísanom tlačive, musí však obsahovať vyššie uvedené údaje.
